ზესტაფონის მხარეთმცოდნეობის მუზეუმი

გივი ჯაოშვილის სახელობის ზესტაფონის მხარეთმცოდნეობის მუზეუმი — მხარეთმცოდნეობის მუზეუმი ქალაქ ზესტაფონში. უშანგი ჩხეიძის სახლ-მუზეუმთან ერთად შედის არასამეწარმეო (არაკომერციული) იურიდიული პირის — ზესტაფონის მუნიციპალიტეტის სამუზეუმო გართიანების შემადგენლობაში.  

 ისტორია 
მუზეუმი დაარსდა 1968 წელს, როგორც ზესტაფონის რკინიგზის №7 სკოლის მხარეთმცოდნეობის მუზეუმი. 1968–1980 წლებში გადავიდა სხვა შენობაში და არსებობა განაგრძო საზოგადოებრივ საწყისებზე. 1980 წელს მიიღო სახელმწიფო მხარეთმცოდნეობის მუზეუმის სტატუსი. ს. ჯანაშიას სახელობის საქართველოს მუზეუმის დახმარებით ჩატარდა საექსპოზიციო სამუშაოები და 1987 წელს გაიხსნა ყველა ექსპოზიცია. მუზეუმი განთავსებულია ზესტაფონის ცენტრალურ ნაწილში, დავით აღმაშენებლის ქ. №25-ში მდებარე შენობაში.

 ექსპონატები 
2013 წლის 1 იანვრისათვის ზესტაფონის მხარეთმცოდნეობის მუზეუმის ფონდში იყო 8 500-მდე ექსპონატი. დაცული ნივთების უმრავლესობა ზესტაფონის მუნიციპალიტეტის ტერიტორიაზეა აღმოჩენილი. მათ შორისაა აღსანიშნავია ქვის ხანის ქვა-კაჟისაგან დამზადებული საბრძოლო და სამეურნეო იარაღები, ბრინჯაოს ხანის ნივთები, ადრეანტიკური და ელინისტური ხანის რკინის საბრძოლო და შრომის იარაღები, შორაპნის ციხის ტერიტორიაზე ნაპოვნი ქვის ღუზა და ბრინჯაოს მხედრის სკულპტურა, რომელიც თარიღდება ძვ. წ. VI–IV საუკუნეებით, XII საუკუნის ჯაჭვის პერანგი, შუა საუკუნეების საყოფაცხოვრებო ნივთები, აგრეთვე კერამიკული ნაწარმის ნიმუშები. 

მუზეუმის ნუმიზმატიკული კოლექცია წარმოდგენილია ფულის ნიმუშებით უძველესი დროიდან დღემდე, მ. შ. კოლხური თეთრი. მუზეუმში ასევე ინახება მრავალი შემოწირული ნივთი, მ. შ. პირველი მსოფლიო ომის საბრძოლო მედალი, ბელგიასა (1906) და ნეაპოლში (1910) ღვინის მსოფლიო გამოფენაზე მიღებული ქართული ღვინოების მედლები, ჩოხა-ახალუხი ვერცხლის ქამარ-ხანჯლით და სხვ. მუზეუმში დაცულია ადგილობრივ მხატვართა მიერ შესრულებული სახვითი ხელოვნების ნიმუშები, XIX საუკუნის წერილობითი დოკუმენტები და ფოტომასალები.  

ლიტერატურა

რესურსები ინტერნეტში
  ზესტაფონის მხარეთმცოდნეობის მუზეუმი

კატეგორია:ზესტაფონის მუნიციპალიტეტის მუზეუმები
კატეგორია:ზესტაფონი
კატეგორია:1968 წელს დაარსებული მუზეუმები